袁州州學記
作者：宋代：李覯 
篇章：古文觀止 卷九・唐宋文

paragraphs: 皇帝二十有三年，制詔州縣立學。惟時守令，有哲有愚。有屈力殫慮，祗順德意；有假官借師，苟具文書。或連數城，亡誦絃聲。倡而不和，教尼不行。
三十有二年，范陽祖君無澤知袁州。始至，進諸生，知學宮闕狀。大懼人材放失，儒效闊疏，亡以稱上意旨。通判潁川陳君侁，聞而是之，議以克合。相舊夫子廟，狹隘不足改爲，乃營治之東。厥土燥剛，厥位面陽，厥材孔良。殿堂門廡，黝堊丹漆，舉以法。故生師有舍，庖廩有次。百爾器備，並手偕作。工善吏勤，晨夜展力，越明年成。
舍菜且有日，盱江李覯諗於衆曰：“惟四代之學，考諸經可見已。秦以山西鏖六國，欲帝萬世，劉氏一呼，而關門不守，武夫健將，賣降恐後，何耶?詩書之道廢，人惟見利而不聞義焉耳。孝武乘豐富，世祖出戎行，皆孳孳學術。俗化之厚，延於靈、獻。草茅危言者，折首而不悔；功烈震主者，聞命而釋兵；羣雄相視，不敢去臣位，尚數十年。教道之結人心如此。今代遭聖神，爾袁得賢君，俾爾由庠序，踐古人之跡。天下治，則譚禮樂以陶吾民：一有不幸，尤當仗大節，爲臣死忠，爲子死孝。使人有所賴，且有所法。是睢朝家教學之意。若其弄筆墨以徼利達而已，豈徒二三子之羞，抑亦爲國者之憂。”
此年實至和甲午，夏某月甲子記。